L 229/28
RO
Jurnalul Oficial al Uniunii Europene
18.9.2023
(d) furnizarea unui document justificativ adecvat care să ateste disponibilitatea statului membru sau a statelor membre în care solicitantul intenționează să își înființeze instalația de a sprijini înființarea unei astfel de instalații; (e) existența unor politici adecvate, inclusiv a unor măsuri tehnice de protecție și de punere în aplicare, menite să asigure protecția informațiilor nedivulgate și a drepturilor de proprietate intelectuală, în special pentru a preveni divulgarea neautorizată a secretelor comerciale sau scurgerea de tehnologii emergente sensibile.
Comisia furnizează orientări cu privire la informațiile solicitate și la formatul relevant al acestora.
(3) Comisia prelucrează cererile, adoptă deciziile și informează solicitanții în termen de șase luni de la primirea unei cereri complete.
În cazul în care consideră că informațiile furnizate în cerere sunt incomplete, Comisia îi acordă solicitantului posibilitatea de a transmite informațiile suplimentare necesare pentru completarea cererii fără întârzieri nejustificate.
Decizia Comisiei determină durata statutului pe baza duratei de viață estimate a proiectului.
(4) Comisia monitorizează progresele înregistrate în ceea ce privește înființarea instalațiilor de producție integrate și a turnătoriilor deschise ale UE, precum și exploatarea acestora, și informează periodic Consiliul european pentru semiconductori.
(5) Operatorul instalației poate solicita Comisiei să reevalueze durata statutului sau să accepte modificarea planurilor de implementare în ceea ce privește respectarea cerințelor prevăzute la articolul 13 alineatul (3) sau, respectiv, la articolul 14 alineatul (3), în cazul în care consideră că o astfel de reevaluare este justificată în mod corespunzător de circumstanțe externe neprevăzute.
Pe baza unei astfel de reevaluări, Comisia poate revizui durata statutului acordat în conformitate cu alineatul (3) de la prezentul articol sau poate accepta modificarea planurilor de implementare.
(6) În cazul în care Comisia constată că o instalație nu mai îndeplinește cerințele stabilite la articolul 13 alineatul (3) sau, respectiv, la articolul 14 alineatul (3), aceasta acordă operatorului instalației de producție integrate sau turnătoriei deschise a UE posibilitatea de formula observații și de a propune măsuri corespunzătoare.
(7) Comisia poate abroga o decizie de recunoaștere a statutului unei instalații de producție integrate sau al unei turnătorii deschise a UE în cazul în care recunoașterea s-a bazat pe o cerere care conținea informații incorecte sau în cazul în care, în pofida finalizării procedurii prevăzute la alineatul (5) de la prezentul articol, instalația de producție integrată sau turnătoria deschisă a UE nu îndeplinește cerințele prevăzute la articolul 13 alineatul (3) sau, respectiv, la articolul 14 alineatul (3).
Înainte de a lua o astfel de decizie, Comisia consultă Consiliul european pentru semiconductori, după ce i-a transmis motivele care justifică abrogarea propusă.
Orice decizie de retragere a statutului unei instalații de producție integrată sau a unei turnătorii deschise a UE se motivează în mod corespunzător și face obiectul unui drept la o cale de atac din partea operatorului.
(8) Instalațiile ale căror statut de instalație de producție integrată sau de turnătorie deschisă a UE au fost abrogate în temeiul alineatului (7) de la prezentul articol își pierd toate drepturile legate de recunoașterea acestui statut care decurg din prezentul regulament.
Cu toate acestea, astfel de instalații rămân supuse obligației prevăzute la articolul 26 alineatul (1) pentru o perioadă echivalentă cu cea prevăzută inițial atunci când a fost acordat statutul în conformitate cu alineatul (3) de la prezentul articol sau, în cazul în care statutul a fost reevaluat, cu durata aplicabilă în conformitate cu alineatul (5) de la prezentul articol.
Articolul 16 Interesul public și sprijinul public (1) Se consideră că instalațiile de producție integrate și turnătoriile deschise ale UE contribuie la siguranța aprovizionării cu semiconductori și la reziliența ecosistemului semiconductorilor din Uniune și, prin urmare, sunt de interes public.
(2) Pentru a realiza siguranța aprovizionării și reziliența ecosistemului semiconductorilor din Uniune, statele membre pot, fără a aduce atingere articolelor 107 și 108 din TFUE, să aplice măsuri de sprijin și să ofere sprijin administrativ instalațiilor de producție integrate și turnătoriilor deschise ale UE, în conformitate cu articolul 18.